KLASA: 034-05/24-01/13

URBROJ: 711-02-01/04-2024-2

Zagreb, 02. veljače 2024.

**NEVEN KARAS**

**zamjenik gradonačelnika**

**Grada Velike Gorice**

**Predmet:** **mišljenje na zahtjev Nevena Karasa, zamjenika gradonačelnika Grada Velike Gorice**

* ***daje se***

Povjerenstvo za odlučivanje o sukobu interesa (dalje: Povjerenstvo) dana 26. siječnja 2024. zaprimilo je zahtjev za davanjem mišljenja koji je podnio Neven Karas, zamjenik gradonačelnika Grada Velike Gorice.

U podnesenom zahtjevu obveznik navodi kako je zaposlen kao državni službenik u Ministarstvu unutarnjih poslova, Ravnateljstvu civilne zaštite, na radnom mjestu koordinatora za poslove civilne zaštite. Navodi da je na lokalnim izborima održanim 2021. godine izabran za zamjenika gradonačelnika Grada Velike Gorice te da u Gradu Velikoj Gorici, imajući u vidu kako radno mjesto na koje je raspoređen nije nespojivo s obnašanjem dužnosti zamjenika gradonačelnika, obnaša navedenu dužnost bez zasnivanja radnog odnosa.

S obzirom na stupanje na snagu novog Zakona o državnim službenicima („Narodne novine“, broj 155/23.) te propisanu obvezu svih državnih službenika koja se odnosi na potpisivanje izjave o nepostojanju sukoba interesa u smislu članka 34. - 37. toga Zakona, obveznik traži mišljenje je li njegovo obnašanje dužnosti zamjenika gradonačelnika, a bez zasnivanja radnog odnosa u Gradu Velikoj Gorici, zapreka za potpisivanje navedene izjave.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 39. sjednici održanoj 02. veljače 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Neven Karas kao zamjenik gradonačelnika Grada Velika Gorica dužan pridržavati se odredbi ZSSI-a.

Člankom 38. stavkom 1. Zakona o državnim službenicima propisano je da je na dan početka rada u državnom tijelu državni službenik dužan dati pisanu izjavu kojom potvrđuje da se ne nalazi u sukobu interesa u smislu članaka 34. – 37. istoga Zakon. Navedenim su zakonskim odredbama propisana ograničenja i obveze državnih službenika u odnosu ne zabranu otvaranja obrta ili osnivanja pravne osobe, mogućnost obavljanja dodatnog posla, dužnost prijavljivanja mogućeg sukoba interesa i sudjelovanje u radu trgovačkog društva ili drugih pravnih osoba.

Nadalje, člankom 89. stavkom 2. Zakona o lokalnim izborima propisano je da gradonačelnik i zamjenik gradonačelnika ne mogu istodobno biti policijski službenici („Narodne novine“, broj 144/12., 121/16., 98/19., 42/20., 144/20. i 37/21.)

Povjerenstvo ukazuje kako sa stajališta ZSSI-a ne postoji zapreka da obveznik potpiše izjavu propisanu člankom 38. Zakona o državnim službenicima, s obzirom da se ne radi o institutu koji bi bio uređen ZSSI-om odnosno ne radi se o obvezi koja bi za njega proizlazila iz obnašanja dužnosti zamjenika gradonačelnika, već o obvezi povezanoj sa statusom državnog službenika.

Međutim, kako je sadržaj navedene izjave propisan Zakonom o državnim službenicima, za tumačenje odredbi navedenog Zakona ovo tijelo nije nadležno te se upućuje obveznika obratiti Ministarstvu pravosuđa i uprave kao tijelu nadležnom za tumačenje zakona iz domene službeničkih odnosa.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Nevenu Karasu, elektroničkom dostavom
2. Objava na internetskoj stranici Povjerenstva
3. Pismohrana